Allsherjar- og menntamálanefnd Alþingis hefur fengið þau gögn frá Útlendingastofnun, sem þörf er á svo hægt sé að veita fólki ríkisborgararétt. Ekkert varð af veitingu ríkisborgararéttar með lögum frá Alþingi í desember vegna þess að umbeðnar upplýsingar bárust ekki frá Útlendingastofnun.
Bryndís Haraldsdóttir, formaður nefndarinnar, segir í samtali við fréttastofu að gögnin séu nú komin til nefndarinnar og til meðferðar hjá undirnefnd. Því megi eiga von á að þingið veiti hópi fólks ríkisborgararétt á næstunni.
Venjan hefur verið sú að Alþingi veiti fólki ríkisborgararétt með lögum tvisvar á ári. Þetta er gert í tilfelli fólks sem uppfyllir ekki öll skilyrði fyrir veitingu ríkisborgararéttar með afgreiðslu Útlendingastofnunar. Ekkert varð af slíkri veitingu í desember þar sem gögnin fengust ekki.
Jón Gunnarsson dómsmálaráðherra sagði í aðsendri grein á Vísi í janúar að þetta væri samkvæmt ákvörðun ráðuneytis dómsmála sem hefði verið tilkynnt Alþingi í júní í fyrra. Í þá tíð var Áslaug Arna Sigurbjörnsdóttir dómsmálaráðherra. Jón sagði að með þessu væru Útlendingastofnun og dómsmálaráðuneytið ekki að brjóta lög heldur tryggja jafnræði umsækjenda um ríkisborgararétt óháð því hvort að fólk sækti um hjá Útlendingastofnun eða Alþingi.
Lagaskrifstofa Alþingis sagði í minnisblaði, sem tekið var saman að beiðni allsherjar- og menntamálanefndar í síðasta mánuði, að Útlendingastofnun væri skylt að svara beiðnum þingsins um umrædd gögn.

Alþingi er komið með þau gögn frá Útlendingastofnun sem þarf til að veita ríkisborgararétt með lögum. Umrædd gögn bárust ekki í desember þegar til stóð að veita hópi fólks ríkisborgararétt.